Okresná prokuratúra Nitra 
Damborského 1, 949 99 Nitra 1

Sp. zn. : 3 Pv 62/12/4403	Nitra, 9.4.2013
EEČ : 2-32-78-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 3 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako otec maloletej XXXXX nar. XXXXX, bytom u matky XXXXX v XXXXX, hoci má k tejto vyživovaciu povinnosť priamo zo Zákona o rodine a rozsudkom Okresného súdu v XXXXX č. k. 11P/334/2009 zo dňa 28.07.2010, právoplatným dňa 06.09.2010, bol zaviazaný prispievať na jej výživu sumou vo výške 70,- Eur mesačne od 01.09.2009, ktorú je povinný platiť do rúk matky vždy do 15. dňa príslušného mesiaca vopred, v období od 01.09.2009 si túto povinnosť riadne neplnil a tak do 31.03.2013 dlhoval na výživnom do rúk matky sumu vo výške 1.235,- Eur, 

lebo zanikla trestnosť činu.

Odôvodnenie:
Poverený príslušník Obvodného oddelenia PZ Veľké Zálužie uznesením sp. zn. ORP-20/VZ-NR-2012 zo dňa 25.01.2012 podľa § 199 odsek 1 Trestného poriadku začal trestné stíhanie za prečin zanedbania povinnej výživy podľa § 207 odsek 1 Trestného zákona a následne vyšetrovateľ Okresného riaditeľstva PZ Odbor kriminálnej polície Nitra uznesením sp. zn. ORP-369/OVK-NR-2012 zo dňa 19.04.2012 podľa § 206 odsek 1 Trestného poriadku vzniesol obvinenie XXXXX za prečin zanedbania povinnej výživy podľa § 207 odsek 1, odsek 3 písmeno b) Trestného zákona na skutkovom základe opísanom vo výroku tohto uznesenia a po vykonaní skráteného vyšetrovania predložil vyšetrovací spis prokurátorovi spolu s návrhom na zastavenie trestného stíhania podľa § 215 odsek 1 písmeno h) Trestného poriadku.
 Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.
Podľa § 86 písmeno a) Trestného zákona trestnosť trestného činu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Preskúmaním vyšetrovacieho spisu som zistila, že obvinený XXXXX riadne neprispieval na výživu maloletej XXXXX v období od 01.09.2009 a do 31.03.2013 dlhoval do rúk jej matky sumu vo výške1.235,- Eur.
Z vysvetlenia svedkyne - poškodenej XXXXX č. l. 123a sp. zo dňa 25.03.2013 vyplýva, že obvinený XXXXX dlh na výživnom vo výške 1.235,- Eur za obdobie od 01.09.2009 do 25.03.2013 formou poštovej poukážky uhradil.
Na č. l. 123 sp. sa nachádza  fotokópia poštového peňažného poukazu č. 31181 podaného na pošte XXXXX 1 dňa 23.03.2013 na sumu 1.235,- Eur adresovanú XXXXX XXXXX. 
Vzhľadom na to, že z predmetného vyšetrovacieho spisu vyplýva, trestný čin nemal trvalo nepriaznivé následky a obvinený XXXXX vyživovaciu povinnosť za obdobie od 01.09.2009 do 31.03.2013 dodatočne splnil v plnej výške, rozhodla som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Erika Kučerová
prokurátorka